Imtella' Jannar 11, 2022 - Aġġornata 11 Ta' Jannar, 2022 10:50am Rapport: Glen Falzon Il-Maltin li jgħixu fir-Renju Unit għandhom ċans sal-aħħar tax-xahar id-dieħel biex ibiddlu l-liċenzja tas-sewqan b'sempliċi applikazzjoni online. Jekk ma jagħmlux hekk, ikollhom bilfors jitilgħu mill-ġdid għat-test tas-sewqan fir-Renju Unit biex ikunu jistgħu jibqgħu jsuqu vettura hemmhekk. L-istess japplika għaċ-ċittadini Ingliżi li jgħixu Malta. Din il-proċedura qed issir wara ftehim bilaterali bejn Malta u r-Renju Unit biex ix-xufiera ma jkollhomx għalfejn jidħlu f'dan l-intrigu żejjed minħabba Brexit. Maltin residenti r-Renju Unit u Ingliżi li jgħixu Malta li ma biddlux il-liċenzja tas-sewqan wara Brexit, m'għandhomx għalfejn jitilgħu mill-ġdid għat-test tal-karozza. Dan sar possibbli bi ftehim fil-prinċipju li ġie ffirmat bejn Malta u r-Renju Unit lejlet is-sena l-ġdida. Fir-Renju Unit, jgħixu madwar 30,000 ċittadin Malti waqt li f'Malta, jgħixu madwar 10,000 persuna mir-Renju Unit. Gilbert Agius minn Transport Malta spjega li mingħajr dan il-ftehim, dawn il-persuni ma setgħux jibqgħu jsuqu vettura bil-liċenzja tagħhom bħalma kienu jagħmlu qabel daħal fis-seħħ Brexit. "Kieku mill-1 ta' Jannar ta' din is-sena, kull Malti li jgħix ir-Renju Unit jew kull Ingliż li jgħix Malta, sabiex iġib il-liċenzja tas-sewqan irid jitla' għat-test. Irid jgħaddi mill-proċess kollu. Imur għand motoring school. Jitla' għat-test tat-teorija u jagħmel it-test tal-prattika tas-sewqan." Transport Malta diġà rċeviet 850 applikazzjoni minn ċittadini tar-Renju Unit li jgħixu Malta biex jibdlu l-liċenzja tagħhom. Is-Sur Agius spjega li mal-applikazzjoni, irid jiġi ppreżentat permess ta' residenza bħala prova li huma residenti f'Malta. "Wara li jkun hemm dik il-konferma, timtela applikazzjoni mingħand it-tabib biex jikkonferma li hu fit to drive. Aħna għandna kuntatt dirett mal-Ingilterra online biex nivverfikaw li dik il-liċenzja tas-sewqan hi valida u jsir il-ħlas għal-liċenzja u noħorġu l-liċenzja Maltija." L-istess proċedura qed tintuża għall-Maltin li jgħixu r-Renju Unit. Dan il-ftehim se jibqa' fis-seħħ sal-aħħar ta' Frar li ġej.